钦定古今图书集成/明伦汇编/宫闱典/第022卷 > 《请皇太后军国常务专取皇帝处分》
## 钦定古今图书集成/明伦汇编/宫闱典/第022卷 > 《请皇太后军国常务专取皇帝处分》

宋刘随

臣辄露危言，上尘圣览，退量僭易，甘俟显诛。况居有
道之朝，幸在得言之地。“念臣出入谏署，于今八年，才
识本疏，补报无状。既临衰暮，合尽忠规。洪惟皇太后
天资圣明，手扶宗社。爰自先朝不豫，万机倦勤，皇帝
养德东朝，选贤资善，太后预闻政事，参决居多。洎皇
帝膺龙跃之期，年尚冲幼，太后承顾托之命，心如坚
石，垂帘以对群臣，尽力以报先帝，边裔率服，华夏乂
安，终始不渝，中外咸仰。于国家显隆平之业，于皇帝
极慈爱之情，天地之功全，母子之道备，光耀简册，垂
亿万年。然天下治矣，王业崇矣，皇帝长矣，太后勤矣，
而犹祁寒盛暑，劳曳圣躬，一日万机，烦于圣断。臣闻
虚心以致遐寿，澄神以保太和。欲乞今后军国常务，
并逐日专取皇帝处分，所贵清神养素，延圣母万寿
之期；内竖问安，成皇帝孝治之德。天下幸甚，微臣愿
毕。”